MTLS ลั่นเป้า 3 ปีสินเชื่อโตไม่ต่ำกว่า 50% ต่อปี แนวโน้มรายได้-กำไรทุบสถิติ
MTLS ตั้งเป้า 3 ปีข้างหน้า (59-61) สินเชื่อโตไม่ต่ำกว่า 50% ต่อปี พร้อมเดินหน้าขยายสาขาปูพรมทั่วไทยครบ 1,750 แห่ง ภายในปี"60 มั่นใจแนวโน้ม"รายได้-กำไร"ทำนิวไฮต่อเนื่อง โชว์ศักยภาพแกร่ง ครองมาร์เก็ตแชร์อันดับหนึ่ง ฟุ้งสินเชื่อนาโนไฟแนนซ์ ปี"58 ปล่อยกู้กว่า 100 ล้านบาท เปิดโอกาสให้ผู้มีรายได้น้อยได้เข้าถึงแหล่งเงินทุน สนองนโยบายรัฐ 
11 ม.ค. 2559

นายชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง จำกัด (มหาชน) หรือ MTLS เปิดเผยว่า สำหรับแผนการดำเนินงานในปี 2559 ว่า บริษัทตั้งเป้าหมายสินเชื่อเติบโตไม่ต่ำกว่า 50% สอดคล้องกับแผนการดำเนินงานในช่วง 3 ปี ข้างหน้า (2559-2561) ที่ตั้งเป้าหมายยอดปล่อยสินเชื่อเติบโตไม่ต่ำกว่าปีละ 50% หลังจากบริษัทได้เดินหน้าขยายสาขาตามยุทธศาสตร์ขยายตัวทั่วไทย ที่เตรียมเปิดสาขาเพิ่ม 450 สาขาในปี 2559 และปี 2560 เปิดเพิ่มอีก 400 แห่ง รวมเป็น 1,750 แห่ง ทั่วประเทศ เมื่อเทียบกับสิ้นปี 2558 มีสาขากว่า 900 แห่ง ทั่วประเทศ และมีตัวเลขผลงานยอดปล่อยสินเชื่อทั้งปี 2558 เติบโตประมาณ 60%
อีกทั้งในช่วง 3 ปีข้างหน้า บริษัทฯจะยังไม่มีการแตกไลน์ธุรกิจใหม่ โดยจะมุ่งเน้นในธุรกิจเดิมก่อน และขยายฐานลูกค้าเพิ่มขึ้นอย่างต่อเนื่อง ผ่านการเปิดสาขาทั่วทุกภูมิภาคของประเทศไทย โดยในปี 2559 บริษัทฯตั้งงบลงทุนประมาณ 150 ล้านบาท เพื่อขยายสาขา 450 สาขา ซึ่งแต่ละสาขาที่เปิดใช้งบประมาณเฉลี่ย 350,000 บาท/สาขา และใช้เวลาเพียง 1 ปี เท่านั้น ก็สามารถถึงจุดคุ้มทุน โดยสาขาส่วนใหญ่ที่เปิดเน้นการเช่าเป็นสำคัญ เพื่อไม่ให้เป็นภาระต้นทุนในอนาคต
โดยบริษัทตั้งเป้าคุมสัดส่วนหนี้ที่ไม่ก่อให้เกิดรายได้ (เอ็นพีแอล) ในปี 2559 ไม่เกิน 1.5% ซึ่งถือว่าอยู่ในระดับต่ำกว่าอุตสาหกรรมที่เอ็นพีแอลเฉลี่ยอยู่ที่ประมาณ 5% เนื่องจากทีมงานบริหารที่มีประสบการณ์การปล่อยสินเชื่อรายย่อยมายาวนาน และมีกระบวนการติดตามหนี้ผ่าน MTL Model ที่สามารถวิเคราะห์ข้อมูลลูกหนี้และติดตามลูกหนี้ ได้อย่างมีประสิทธิภาพ ทำให้เอ็นพีแอลของบริษัทอยู่ในระดับต่ำ หรือแทบไม่ขยับแม้เศรษฐกิจจะชะลอตัวลงก็ตาม
ทั้งนี้ ในไตรมาส 3 ของปี 2558 พอร์ตสินเชื่อรวมของบริษัทฯ แบ่งเป็น สินเชื่อรถจักรยานยนต์ 64% สินเชื่อรถยนต์ 32% ส่วนที่เหลือเป็นสินเชื่อนาโนไฟแนนซ์และสินเชื่อที่ดินกว่า 4% ล่าสุด ยอดปล่อยสินเชื่อนาโนไฟแนนซ์ของ MTLS ในสิ้นปี 2558 อยู่ที่ 100 ล้านบาท ครองส่วนแบ่งตลาด (มาร์เก็ตแชร์) อันดับหนึ่งของเมืองไทย ซึ่งถือเป็นการตอบสนองนโยบายของรัฐบาล ที่สนับสนุนให้ผู้มีรายได้น้อยได้มีโอกาสเข้าถึงแหล่งเงินทุน